過瓜洲
作者：衛宗武
朝代：宋

paragraphs: 偉哉千里萬里流，衮衮其來自巴蜀。
奔騰澎湃入尾閭，勢雄何啻吞百谷。
金焦對峙兩鰲浮，千頃玻瓈浸其足。
光生金碧殿閣湧，氣蒸紫翠林叢沃。
附庸更有小陂陀，東晉詩仙卧其麓。
穹龜長蛇簸風雨，鬼怪神奇不可觸。
地靈設險莫此如，此天所以限南北。
江山終古無變遷，世運如輸幾翻覆。
英雄滅沒去不反，人事紛輪轉相續。
嗟予蟄處幾二紀，殆類龜藏蝸局縮。
茲來雲夢氣可吞，浩蕩乾坤在吾目。
靴紋獵獵日流輝，鬟黛葱葱雨初沐。
沙禽雲鳥自往來，浪舶風帆互征逐。
野芳零落舞殘紅，汀草蒙茸漲平綠。
爛然宇宙一丹青，絕勝鵝溪千畫幅。
歸舟那得大如川，載取江頭春萬斛。